Die tiende woord vir 'n gelukkige lewe
"o God, U is my God, U soek ek; my siel dors na U, my vlees smag na U, in 'n dor en uitgedroogde land, sonder water (Psalm 63:2)."
Dawid se gebed getuig van 'n ware begeerte na God. Van begeertes weet ons baie. Ons is immers die land met die 6de meeste inkopiesentrums ter wêreld. Wat ons sien wil ons hê, ten alle koste. Want hoe meer ons kry hoe gelukkiger gaan ons wees. Ook die kerk spring nie hierdie verbruikerskultuur vry nie: die boodskap word wyd vandag verkondig dat hoe meer jy vir God gee hoe meer sal Hy jou seën. Dit wil lyk of daar by God een of ander lojaliteitsprogram is.
Teenoor al die sondige begeertes getuig die 10de gebod van 'n ware begeerte na God. Dit roep ons op om al die plaasvervangers opsy te skuif en te vlug na Hom wat alleen ons siele kan bevredig. En die goeie nuus is dat dit alles verniet is. By God is daar geen lojaliteitsprogram nie, jy kry nie "punte terug" hoe meer jy spandeer nie. Wat Hy bied is alles gratis en verniet.
Wanneer ons deur God geken is dan is ons nie meer verbruikers wat opsoek is na 'n ervaring met God nie. Ons begeer na God nie vir al die voordele wat Hy bied nie, maar net vir wie Hy is. Mag jy daarom vandag saam met ons belydenis in die Heidelbergse Kategismus bely dat "Selfs die geringste begeerte of gedagte teen enige gebod van God mag nooit in ons hart opkom nie. Ons moet altyd en heelhartig vyande van alle sonde wees en 'n begeerte tot alle geregtigheid hê."